Ραΐφ Μπαντάουι

Ο Ραΐφ Μπαντάουι είναι ένας νεαρός σαουδάραβας μπλόγκερ και υπέρμαχος της ελευθερίας της σκέψης και της έκφρασης ο οποίος φυλακίστηκε και μαστιγώθηκε από τις σαουδαραβικές αρχές.

Ίδρυσε και διηύθυνε τον ιστότοπο Saudi Liberals και αργότερα τον ιστότοπο Free Saudi Liberals, διαδικτυακά φόρουμ για τη συζήτηση σχετικά με τη θρησκεία και την πολιτική στη συντηρητική αυτή χώρα, και είχε χίλιους εγγεγραμμένους χρήστες όταν φυλακίστηκε για μία ημέρα το 2008 και ανακρίθηκε ως ύποπτος αποστασίας, αδίκημα που επισύρει θανατική ποινή στη Σαουδική Αραβία. Στη συνέχεια, του επιβλήθηκε επ’ αόριστον απαγόρευση εξόδου από τη Σαουδική Αραβία, δεσμεύθηκαν οι τραπεζικοί του λογαριασμοί, ενώ η οικογένεια της συζύγου του αποπειράθηκε να τον εξαναγκάσει σε διαζύγιο. Ένας σκληροπυρηνικός ιμάμης εξέδωσε φετφά με τον οποίο ζητούνταν η θανάτωσή του.

Ο Μπαντάουι συνέχισε θαρραλέα να εκφράζει τις μετριοπαθείς φιλελεύθερες απόψεις του. Έγραψε, μεταξύ άλλων, για την προάσπιση της ελευθερίας της σκέψης και της έκφρασης και απηύθυνε έκκληση για μια κοινωνία ανοιχτή στις απόψεις των άλλων. Δήλωσε επίσης ότι σε μια αραβική κοινωνία που στενάζει κάτω από τον θεοκρατικό ζυγό αρκεί ένας ελεύθερος στοχαστής να εκφράσει τη γνώμη του για να γίνει στόχος ενός φετφά που ζητά τη θανάτωσή του, εκφράζοντας τον φόβο ότι αυτό θα ανάγκαζε
τα πιο λαμπρά μυαλά να φύγουν από τη χώρα. Εκπρόσωπος του φιλελευθερισμού στη Σαουδική Αραβία, ο Μπαντάουι έγραψε στη φυλακή το 2015, στον πρόλογο ενός βιβλίου με κείμενά του που διασώθηκαν παρά το οριστικό κλείσιμο των ιστοτόπων του, ότι χρησιμοποιούσε τα γραπτά του, σε ηλεκτρονικά και παραδοσιακά μέσα, για να διαφωτίσει τους συμπατριώτες του και να καταπολεμήσει την άγνοια, να αμφισβητήσει το απυρόβλητο των κληρικών και να προωθήσει τον σεβασμό για την ελευθερία της έκφρασης και για τα δικαιώματα των γυναικών, των μειονοτήτων και των φτωχών στη Σαουδική Αραβία.

Ο Μπαντάουι συνελήφθη το 2012 και εναντίον του απαγγέλθηκαν αρκετές κατηγορίες, μεταξύ των οποίων για αποστασία, αν και δεν έχει εκδοθεί απόφαση δικαστηρίου για τη συγκεκριμένη κατηγορία. Κρίθηκε ένοχος για τη δημιουργία φόρουμ που φιλοξενούσε βλάσφημα σχόλια και βλάσφημες διαδικτυακές αναρτήσεις και καταδικάσθηκε σε επταετή φυλάκιση και 600 μαστιγώματα το 2013 και, στη συνέχεια, καταδικάσθηκε εκ νέου σε 1 000 μαστιγώματα και δεκαετή φυλάκιση, καθώς και σε πρόστιμο ενός εκατομμυρίου ριάλ (226 000 ευρώ) το 2014. Δέχθηκε 50 μαστιγώματα ενώπιον κραυγάζοντος πλήθους μπροστά σε τζαμί της Τζέντα τον Ιανουάριο του 2015, τα οποία ήταν τα πρώτα μαστιγώματα επί συνόλου 1 000 που έπρεπε να δεχθεί εντός διαστήματος 20 εβδομάδων. Οι γιατροί που τον εξέτασαν μετά τα πρώτα μαστιγώματα διαπίστωσαν τραύματα τόσο βαθιά που έκριναν ότι δεν θα επιζούσε από άλλη μαστίγωση. Η διεθνής κατακραυγή και οι ανησυχίες σχετικά με την υγεία του έχουν μέχρι στιγμής αναστείλει περαιτέρω μαστιγώσεις, αλλά η ποινή του επικυρώθηκε από το Ανώτατο Δικαστήριο τον Ιούνιο του 2015. Του έχει απαγορευτεί να χρησιμοποιεί μέσα ενημέρωσης και να ταξιδέψει στο εξωτερικό για 10 χρόνια μετά την αποφυλάκισή του.

Η σύζυγος του Μπαντάουι, Ενσάφ Χαΐντάρ, και τα τρία παιδιά τους ζουν στον Καναδά, έχοντας εγκαταλείψει τη Σαουδική Αραβία το 2013 εξαιτίας ανώνυμων απειλών κατά της ζωής τους. Εκπροσώπησε τον σύζυγό της στην τελετή απονομής στο Στρασβούργο του βραβείου Ζαχάρωφ και στη διάσκεψη του Δικτύου Βραβείου Ζαχάρωφ στις Βρυξέλλες το 2016.

Είναι αδερφός της επίσης ακτιβίστριας Σαμάρ Μπαντάουι, που αγωνίζεται για τα δικαιώματα των γυναικών στη Σαουδική Αραβία.

Αναφορές

Σαουδάραβες ακτιβιστές
Βραβευμένοι με το Βραβείο Ζαχάρωφ